Hyvinvointia ja terveyttä edistävät palvelut helpommin löydettäväksi

Pohjois-Karjalan hyvinvointialue on mukana kansallisessa Suomen kestävän kasvun ohjelmassa (RRP). Alueellisesti hankkeemme tunnetaan Hyvinvointia ja kestäviä palveluja Pohjois-Karjalassa eli HyKe-hankkeena, joka on Euroopan unionin rahoittama. Kehitämme digitaalista hyvinvoinnin ja terveyden edistämisen palvelutarjotinta, joka kokoaa yhteen paikkaan kuntien, järjestöjen, seurakuntien ja hyvinvointialueen hyvinvointia ja terveyttä edistäviä palveluja ja toimintaa, eli niin sanottua hyte-toimintaa.

Samanlaista kehittämistyötä tehdään kaikilla hyvinvointialueilla, mikä tarkoittaa, että hankekauden aikana kaikki alueet ottavat käyttöön digitaalisen hyte-palvelutarjottimen. Pohjois-Karjalan hyte-palvelutarjotin on nimeltään Miunhyvinvointi.fi ja se toteutetaan verkkosivuratkaisuna. Sivusto on tarkoitus julkaista joulukuussa 2024.

Miunhyvinvointi.fi-sivusto kehitetään, jotta niin ammattilaisten kuin asukkaidenkin olisi helpompaa löytää oman alueensa hyvinvointia, työ- ja toimintakykyä, pärjäävyyttä, terveyttä ja osallisuutta edistävät palvelut ja toiminta. Miunhyvinvointi.fi tuo kuntien, järjestöjen, seurakuntien ja hyvinvointialueen ennaltaehkäisevän toiminnan ja palvelut asukkaiden saataville yhteen paikkaan. Helpompi löydettävyys voi parhaimmillaan vähentää raskaampien sosiaali- ja terveyspalveluiden tarvetta monialaisen yhteistyön ja varhaisen tuen kautta. Varhainen tuki voi vähentää myös inhimillistä kärsimystä, kun hyvinvoinnin tai terveyden ongelmat eivät pääse pahenemaan ja mutkistumaan.

Miunhyvinvointi.fi:n avulla alueen asukkaat voivat jatkossa etsiä yhdeltä verkkosivustolta itselleen sopivaa hyvinvointia ja terveyttä tukevaa toimintaa, kuten liikuntapalveluja, kulttuuritoimintaa tai vertaistukea. Miunhyvinvointi.fi tulee myös Pohjois-Karjalan alueen sote-ammattilaisten työvälineeksi, joka helpottaa ohjaamaan asiakkaita sellaisten hyvinvointia ja terveyttä tukevien palvelujen pariin, joita sosiaali- ja terveyspalvelut eivät tarjoa. Esimerkiksi joskus asiakkaan elämäntilannetta voi haastaa yksinäisyys, jolloin sopiva palvelu voi löytyä järjestöjen tarjoamista yksinäisyyttä ehkäisevistä toiminnoista.

HyKe-hankkeen aikana olemme osallistaneet sekä Pohjois-Karjalan asukkaita että sosiaali- ja terveydenhuollon asiakas- ja palveluohjausta tekeviä ammattilaisia Miunhyvinvointi.fi-sivuston kehittämiseen. Yhteistyötä on tehty myös kuntien, järjestöjen ja seurakuntien kanssa. Yhdessä tehden pystymme paremmin kehittämään sellaisen palvelun, jonka sisältö ja toiminnallisuudet vastaavat asukkaiden ja ammattilaisten konkreettisia tarpeita.

Yhtenä isona osana hankettamme on myös ollut THL:n ohjaamaan kansalliseen kehittämistyöhön osallistuminen. Kehittämistyön tuloksena THL on muun muassa julkaissut kansallisen palvelukonseptikuvauksen, ja olemme myös päässeet yhteiskehittämään hyvinvoinnin ja terveyden edistämiseen liittyviä käytäntöjä muiden hyvinvointialueiden kanssa.

Kansallisesti tavoitteena on, että hyvinvointialueet ottavat hyte-palvelutarjottimensa käyttöön vuoden 2024 loppuun mennessä. Tämä on myös meillä päämääränä, jota kohti menemme hyvää vauhtia yhteistyössä alueemme kuntien, järjestöjen ja hyvinvointialueen eri toimijoiden kanssa. Kehittämistyö ei kuitenkaan pääty tähän, vaan työtä jatketaan aina ensi vuoden loppuun saakka. Yhteistyössä on voimaa ja sen avulla tavoitteetkin ovat nopeammin saavutettavissa. Kiitos kuuluu kaikille yhteistyökumppaneillemme!

Hyvinvointia ja Kestäviä sosiaali- ja terveydenhuollon palveluja Pohjois-Karjalassa -hanke on Euroopan unionin rahoittama ja sitä valvoo sosiaali- ja terveysministeriö.

Miunhyvinvointi.fi tuo kuntien, järjestöjen, seurakuntien ja hyvinvointialueen ennaltaehkäisevän toiminnan ja palvelut asukkaiden saataville yhteen paikkaan.

Mira Sivonen

Kirjoittaja työskentelee projektisuunnittelijana Hyvinvointia ja Kestäviä palveluja Pohjois-Karjalassa -hankkeessa (HyKe). Hankkeessa kehitetään hyvinvoinnin ja terveyden edistämisen palvelukonseptia, jonka osalta kirjoittaja tekee yhteistyötä Pohjois-Karjalan kuntien ja sosiaalihuollon kanssa. Lisäksi kirjoittaja tukee alueen kuntia hyte-palveluihin liittyvässä Palvelutietovaranto-työskentelyssä.