Digituen matkassa digitaalisia palveluja esittelemässä

Siun Soten digitaaliset palvelut aloittivat toimintansa huhtikuussa 2024. Palvelut ovat laajentuneet vaiheittain ja tällä hetkellä omia terveysasioita pääsee hoitamaan digitaalisesti varsin kattavasti. Työskentelen digitaalisissa palveluissa paitsi sairaanhoitajana, myös digitukena. Digituen keskeisenä tehtävänä on auttaa ja opastaa digitaalisten palveluiden käyttöä, tuoda tietoutta palveluiden sisällöstä ja auttaa asiakasta löytämään palvelut omalla laitteellaan. Digitukena jalkaudun ympäri maakuntaa vieraillen erilaisissa tapahtumissa sekä kohtaamispaikoissa, jossa olen asiakkaiden tavattavissa ennalta sovitun vierailuaikataulun mukaisesti. Tässä blogikirjoituksessa esittelen, mitä kaikkea digituen työpäiviin voi kuulua.

Digituen vierailuajankohtia sovitaan useaksi kuukaudeksi kerrallaan, joten suunnittelu vaatii kalenterityöskentelyä sekä tiivistä sähköpostien vaihtelua. Kun aikataulu on saatu sovittua, panostetaan mainontaan; luodaan digitaalisia esitteitä, päivitetään tapahtumakalentereita sekä ennalta suunnitellaan tulevia tapahtumia yhteistyössä järjestäjätahon kanssa. Suurin osa työskentelystä tapahtuu siis digitaalisesti, mutta mukavaa vaihtelua työviikkoon tuo itse digitukitapahtumat, jolloin ajellaan maakuntiin esittelemään digipalveluita. Tapahtumat voivat olla messuja, markkinoita, terveysaiheisia tapaamisia tai mitä vaan, mihin digitukea Siun soten palveluiden osalta toivotaan.

Esittelypäivänä pakkaan mukaan tarvittavat työvälineet, esitteet ja esittelypisteeseen tarvittavat kalusteet ja mainokset. Digitukitapahtumia järjestetään kaikkialla maakunnassa, joten osa työpäivästä taittuu auton kyydissä. Työssäni parasta on ehdottomasti kaikki monet ihmiskohtaamiset, joita esittelypisteellä pääsee kokemaan. Digitukitapahtumissa ihmiset kertovat omista kokemuksistaan liittyen digiasiointiin, voivat esittää kysymyksiä tai antavat palautetta omien kokemuksien pohjalta. Palaute on meille tärkeää, että uusia palveluita voidaan luoda jatkossa entistäkin toimivimmiksi!

Digitukitapahtumassa esittelen digitaalisten palveluiden sisältöä ja käyttöä, esimerkiksi valkotaululle heijastaen tai läppäriltä esitellen. Kerron myös Siun sote -mobiilisovelluksesta, autan asiakkaita sovelluksen lataamisessa sekä esittelen sen mahdollisuuksia hyvinvoinnin edistämiseksi kotisohvalta chat-muotoisesti keskustellen. Sovelluksen kautta yhteyden saa eri alojen ammattilaisiin kuten sairaanhoitajiin, terveydenhoitajiin, sosiaaliohjaajiin, fysioterapeutteihin sekä suunterveydenhuollon ammattilaisiin. Digitaalinen palvelualusta kehittyy jatkuvasti ja tuo mukanaan monenlaisia mahdollisuuksia digitaaliseen asiointiin.

Esittelypäiviin liittyy siirtymisiä, tavaroiden organisointia, esittelypaikan kasaamista sekä purkamista sekä ihmisten tapaamista. Digituen työ vaatii organisointikykyä, heittäytymistä, digikyvykkyyttä sekä iloista asennetta. Liikkuvat esittelypäivät tuo mukavaa vaihtelua muutoin itsenäiseen tietokonetyöskentelyyn.

Digituen työhön kuuluu myös verkostoituminen Siun soten digimentoreiden sekä Pohjois-Karjalan Digitukiverkoston kanssa. Teemme yhteistyötä maakunnan asukkaiden digitaitojen puolesta, ja haluamme osaltamme mahdollistaa digipalveluiden sujuvan käytön ja niiden hyödyntämisen. Digituki kiertää myös vuoden 2025 puolella tapaamassa ihmisiä ja kertomassa Siun soten digitaalisista palveluista. Esittelyajankohdat löydät Siun soten tapahtumakalenterista!

Digitaalinen palvelualusta kehittyy jatkuvasti ja tuo mukanaan monenlaisia mahdollisuuksia digitaaliseen asiointiin.

Roosa Westman

Kirjoittaja työskentelee Siun Soten digisotekeskuksessa Sairaanhoitajana sekä Digitukena. Digitukea rahoittaa hyvinvointia ja kestäviä palveluita (RRP) -hanke.